- Vi har gennem et godt stykke tid arbejdet på at få et stort, udenlandsk navn til Aalborg, og da vi først fik "hul igennem" til Fay Weldon, så mødte vi megen velvilje og imødekommenhed, og det resulterede i, at vi kunne indgå en aftale om hendes deltagelse, siger projektleder Ove Hesselbjerg. Fay Weldon slog internationalt igennem med romanen "En hundjævels bekendelser", der udkom i 1984, men hun debuterede som romanforfatter helt tilbage i 1967. Fay Weldon, der er 82 år, er kendt for gennem sin lange litterære karriere at fokusere på problemstillinger, der knytter sig til feminismen. "Ordkraft" afvikles i år for tredje gang. Første år var der omkring 4000 besøgende, sidste år var tallet steget til 6000.

Opsummering:
Lang tids hårdt benarbejde på at skaffe en internationalt kendt forfatter til Aalborg kronedes med held, da den kendte britiske forfatter Fay Weldon torsdag sagde ja til at deltage i ord-og litteraturfestivalen "Ordkraft" fra den 18. til den 20. april.